**Projekta iesnieguma sagatavošanas, iesniegšanas un vērtēšanas jautājumi**

1. **Jautājums:** Situācija – Uzņēmumam ir atsevišķs P&A departaments ar saviem darbiniekiem. Šis Uzņēmums (ar P&A departamentu) ir arī iesaistījies starptautiskā pētniecības projektā.

Jautājumi ir šādi:

1. Vai un cik detalizēti jāatspoguļo P&A departamenta izmaksas? Vai atsevišķi jāizdala telpu, aprīkojuma, materiālu, algu izmaksas? Vai Biznesa plānā ir jāataino katra atsevišķā darbinieka atalgojums?

***Atbilde:*** *Jānorāda P&A darbu nosaukums (pētījuma veids, būtība, mērķis, problēma rezultāts). P&A darbu sadalījums pa izmaksu grupām – materiāli, aprīkojums utml. nav atsevišķi jāizdala.*

1. Par starptautisko pētniecības projektu – Tas iesākās 2015.gadā un noslēgsies 2017.gadā. Vai tabulā jāataino tikai izmaksas, kas bija 2015.gadā vai arī plānotās izmaksas līdz pētniecības projekta noslēgumam?

***Atbilde:*** *Jānorāda kopējās pētniecības projekta izmaksas par projekta īstenošanas laika periodu.*

1. **Jautājums:** Ja Latvijā ir dibināta SIA, kuras 100% daļu pieder NVS valstīs reģistrētajam uzņēmumam, vai šī uzņēmuma pašu kapitāls tiks izmantots SIA pašu kapitāla aprēķinos un tas skaitīsies saistīta persona?

***Atbilde:*** *Jā, ja vienam uzņēmumam pieder cita uzņēmuma daļas 100% apmērā, tad abi uzņēmumi ir uzskatāmi par saistītām personām, neņemot vērā to reģistrācijas valsti. Līdz ar to pie aprēķiniem ir jāizmanto uzņēmumu konsolidētais gada pārskats vai katra uzņēmuma pārskati atsevišķi.*

1. **Jautājums:** Jautājums par 1.2.1.4. pasākuma kvalitātes kritēriju 3.3. "Komersantā radītās P&A darba vietas".

Vai varētu precīzāk skaidrot, ko nozīmē **P&A darba vieta**? Vai tas ir kāds konkrēts kods(-i) saskaņā ar Labklājības ministrijas Profesiju klasifikatoru (<http://www.lm.gov.lv/text/80>)?

***Atbilde:*** *Par P&A darba vietu tiek uzskatīta darba vieta, kuras darbinieks ir iesaistīts pētniecības un attīstības darbību veikšanā uzņēmumā, piemēram, zinātniskie darbinieki vai zinātniski tehniskas personāls (piem.laborants). Kodus no Profesiju klasifikatora norāda atbilstoši nozarei radītās P&A darba vietas specifikai.*

1. **Jautājums:** Ja projekta iesniegumu paredzēts iesniegt papīra formātā, tad elektroniskajā sistēmā KP VIS to var aizpildīt pēc izvēles?

***Atbilde:*** *Jā*

1. **Jautājums:** Jautājums saistībā ar Vienotā izvēles kritērija nr. 2.4. konkurētspējas pazīmi Nr. 3, apakšpazīmi 3.4. - nodomu līgumi par produkta eksportu 3 gadus pēc projekta noslēguma par summu, kas ir vismaz tikpat liela kā pieprasītais atbalsta finansējums.

Vai 3.4.apakšpazīmes pierādīšanai pietiek ar apliecinājumu (angļu valodā - *Letter of intent*) no potenciālā ārvalstu klienta/-iem par interesi iegādāties projekta iesniedzēja jauno produktu 3 gadu laikā pēc projekta īstenošanas noslēguma vismaz pieprasītā atbalsta finansējuma apmērā? Klienta apliecinājumā būtu ietverta informācija par projekta iesniedzēju, par klienta darbību un nepieciešamību pēc jaunā produkta, par nepieciešamo produkta apjomu un indikatīvo cenu, un kopējo pasūtījuma apjomu.

***Atbilde:*** *Apliecinājums  no potenciālā ārvalstu klienta par interesi iegādāties jaunu produktu (tā saucamā – Letter of intent) būs akceptējama, ka projekta iesniedzējs papildus būs iesniedzis paša uzņēmuma (jaunā produkta ražotāja) atbildi – akceptu. Šādu dokumentu saturā obligāti jābūt atrunātiem: cenai un detalizēti aprakstītai precei.*

1. **Jautājums:** Lūdzu paskaidrot, kura komersanta (SIA, AS) nosaukums ir jānorāda **Apliecinājuma par atbilstību prasībām 1.punkta b) un c) apakšpunktos?** Projekta iesniedzēja (mūsu gadījumā - AS "Grindeks") vai kāda cita uzņēmuma nosaukums?

***Atbilde:*** *Apliecinājumā  par atbilstību prasībām 1.punkta b) un c) apakšpunktos norāda* ***projekta iesniedzēja*** *nosaukumu.*

1. **Jautājums:** Projektam ir jāpievieno Zvērināta revidenta apliecinājums par veiktajiem pētniecības un attīstības darbiem, kurus projekta iesniedzējs vai tā saistītās personas ir veikuši pēdējā gada laikā **pirms** projekta iesniegšanas **gada**.   
     
   CFLA Jautājumu&Atbilžu lapā ir norādījusi, ka tie ir *Pēdējie 12 kalendārie mēneši. 1.2.1.4.pasākuma gadījumā, tas ir, 2015.gada augusts – 2016.gada augusts.*   
     
   Vai tomēr tas nav  2015.gads (pilns gads), jo tas ir gads pirms projekta iesniegšanas (2016.) gada?

**Atbilde:** *Vērtējot atbilstību projektu atlases nolikuma 5.7.apakšpunktā norādītajām prasībām:* j*ā, tiks ņemtas vērā pēdējo 12 mēnešu P&A darbības, kuras apliecinājis zvērināts revidents.*

1. **Jautājums:** Vai zemāk aprakstītās situācijas gadījumā 1.2.1.4. pasākumā 4. kvalitātes kritērijā “Projekta gatavības pakāpe” iespējams saņemt **3 punktus par vidēji augstu gatavību uzsākšanai**?

Projekta kopējās izmaksas sastāda 11.4 milj. EUR.

**Vai var uzskatīt, ka nav nepieciešams aizdevums projekta īstenošanai** un kopā ar projekta iesniegumu iesniegt gan (1.) ***līgumu ar saistīto personu par projekta īstenošanai nepieciešamā finansējuma nodrošināšanu***, gan (2.) ***projekta iesniedzēja valdes lēmumu par projekta īstenošanai nepieciešamā finansējuma nodrošināšanu***, ja **kopējais projekta iesniedzēja un saistītās personas pašu kapitāls veido vairāk nekā 100% no projekta kopējām izmaksām?**  
Projekta iesniedzēja pašu kapitāls 2015. gadā bija 3.84 milj. EUR, bet saistītās personas pašu kapitāls 2015. gadā bija 10.11 milj. EUR, tātad kopā par abiem tas ir 13.95 milj. EUR kas ir vairāk nekā projekta kopējās izmaksas (11.4 milj. EUR).

***Atbilde:*** *Vēršam uzmanību, ka projekta iesnieguma vērtēšanu veiks vērtēšanas komisija pamatojoties uz projekta iesniegumā norādīto informāciju un iesniegtajiem dokumentiem. Informējam, ka, ja projektam nav nepieciešams aizdevums projekta īstenošanai un lai projektam piemērotu kvalitātes apakškritēriju Nr.4.2., papildus projekta iesniegumu vērtēšanas kritēriju piemērošanas metodikā norādītajiem nosacījumiem kopā ar projekta iesniegumu ir jāiesniedz* ***viens*** *no šādiem dokumentiem:*

1. *Līgums, kas noslēgts ar saistīto personu par projekta īstenošanai nepieciešamā finansējuma nodrošināšanu, ja šīs saistītās personas pēdējā pārskatā norādītais pašu kapitāls veido vismaz 100% no projekta izmaksām (pašu kapitālam 100 % no projekta kopējām izmaksām ir jābūt saistītai personai, ar kuru noslēgts līgums);*
2. *Projekta iesniedzēja valdes lēmums par projekta īstenošanai nepieciešamā finansējuma nodrošināšanu no pašu līdzekļiem, ja projekta iesniedzēja pēdējā noslēgtajā gada pārskatā norādītais pašu kapitāls veido vismaz 100 % no projekta kopējām izmaksām.*

***Projekta iesniedzēja un tās saistītās persona pašu kapitāls, piemērojot kvalitātes kritērija 4.2..apakškritēriju, netiek summēts.***

1. **Jautājums: Un, vai vispār saistītā persona skaitīsies kā saistītā persona, ja tas ir uzņēmums, kam projekta iesniedzējā pieder 50% kapitāldaļu?**

***Atbilde:*** *Piemērojot kvalitātes kritēriju Nr.4 saistītu personu noteikšanai un vērtēšanai tiks piemērota likuma “Par uzņēmuma ienākuma nodokli” 1.panta (3).daļā norādītā saistītu personu definīcija un nosacījumi.*

*(“(..)(3) Saistīti uzņēmumi — divas vai vairākas komercsabiedrības vai kooperatīvās sabiedrības, ja:*

*1) tie ir mātes un meitas uzņēmumi;*

*2) vienas komercsabiedrības vai kooperatīvās sabiedrības līdzdalības daļa otrā komercsabiedrībā vai kooperatīvajā sabiedrībā ir 20 līdz 50 procenti, turklāt šai sabiedrībai nav balsu vairākuma;*

*3) vairāk nekā 50 procenti no pamatkapitāla, daļu vai paju vērtības katrā no šīm divām vai vairākām komercsabiedrībām vai kooperatīvajām sabiedrībām (vai komercsabiedrībā un kooperatīvajā sabiedrībā) pieder vai ar līgumu vai citādi ir nodrošināta izšķiroša ietekme šajās divās vai vairākās komercsabiedrībās vai kooperatīvajās sabiedrībās (vai komercsabiedrībā un kooperatīvajā sabiedrībā):*

*a) vienai un tai pašai personai un šīs personas radiniekiem līdz trešajai pakāpei vai šīs personas laulātajam, vai ar šo personu svainībā esošiem līdz otrajai pakāpei,*

*b) vai vairākām, bet ne vairāk kā 10 vienām un tām pašām personām,*

*c) vai komercsabiedrībai vai kooperatīvajai sabiedrībai, kurā fiziskajai personai (vai tās radiniekiem līdz trešajai pakāpei, vai laulātajam, vai ar šo personu svainībā esošiem līdz otrajai pakāpei) pieder tieši vai netieši vairāk nekā 50 procenti no šīs komercsabiedrības pamatkapitāla vai daļu vērtības vai kooperatīvās sabiedrības paju vērtības;*

*4) vienai un tai pašai personai vai vienām un tām pašām personām ir balsu vairākums šo komercsabiedrību vai kooperatīvo sabiedrību (vai komercsabiedrības un kooperatīvās sabiedrības) pārvaldes institūcijās;*

*5) starp šīm komercsabiedrībām vai kooperatīvajām sabiedrībām (vai komercsabiedrību un kooperatīvo sabiedrību) papildus līgumam par konkrētu darījumu jebkādā formā ir noslēgta vienošanās (arī vienošanās, kas atklātībai nav darīta zināma) par jebkādu līgumā neparedzētu papildu atlīdzību vai arī minētās sabiedrības veic cita veida saskaņotu darbību nodokļu samazināšanas nolūkā.) (..)”)*

**10. Jautājums:** Mums ir jautājums sakarā ar 1.2.1.4.pasākuma «Atbalsts jaunu produktu ieviešanai ražošanā» pielikumu par dubultā finansējuma neesamību.

2013. gadā esam saņēmuši finansējumu saskaņā ar JEREMIE programmu (<http://ec.europa.eu/regional_policy/en/funding/special-support-instruments/jeremie/>).

Vai mūsu uzņēmums šajā gadījumā var piedalīties pasākumā 1.2.1.4. «Atbalsts jaunu produktu ieviešanai ražošanā»?

***Atbilde:*** *Saskaņā ar MKN Nr.293 73.punktu 1.2.1.4.pasākuma ietvaros atbalstu par* ***vienām un tām pašām attiecināmajām izmaksām*** *nevar apvienot ar atbalstu, kas sniegts citā valsta atbalsta programmā un projektā.*

*Papildus vēršam uzmanību, ka projekta iesnieguma 2.5.sadaļā projekta iesniedzējs sniedz informāciju par saistītajiem projektiem, ja tādi ir (norāda to informāciju, kas pieejama projekta iesnieguma aizpildīšanas brīdī), norādot informāciju par citiem 2014.-2020.gada plānošanas perioda specifisko atbalsta mērķa projektiem, finanšu instrumentiem un atbalsta programmām, ar kuriem saskata* ***papildināmību/demarkāciju****, t.sk. arī par projekta iesniedzēja iepriekšējo 2004. – 2006.gada. un 2007.-2013.gada Eiropas Savienības fondu plānošanas periodā īstenotajiem projektiem.*

1. **Jautājums:** Vai, iesniedzot projektu programmas "Atbalsts jaunu produktu ieviešana ražošanā" ietvaros, kā papildus (atsevišķs) dokuments jāiesniedz "Detalizētas prasības eksperimentālajai tehnoloģijai"? Vai arī ir pietiekami šo informāciju iekļaut biznesa plānā?   
   Vai projekta pieteikumam obligāti ir jāpievieno rasējumi un tehnoloģiskās shēmas?

***Atbilde:*** *Saskaņā ar Biznesa plāna aizpildīšanas metodiku, biznesa plāna 4.4.punktā jānorāda plānotā inovatīvo iekārtu/eksperimentālās tehnoloģijas komponenšu tehniskā specifikācija, ražības rādītāji (jauda, izlaides apjoms), pieslēgumu jauda (kWh), izmantojamās izejvielas, izejvielu patēriņš, iespējamā produkta rādītāji, izmēri, svars, atbilstība nozares normatīvajos aktos noteiktajām prasībām, vides aizsardzības prasībām, plānotā iekārtu noslodze un maksimālie ražošanas apjomi u.c. prasības.* ***Var atsaukties uz projekta iesniegumam pievienotajām tehniskajām specifikācijām, rasējumiem un tehnoloģiskajām shēmām.***

*Papildus vēršam uzmanību, ka kvalitātes kritērija Nr.4, lai noteiktu projekta gatavības pakāpi, viens no vērtēšanas nosacījumiem ir eksperimentālās iekārtas tehniskais projekts (rasējumi), ja projekts atbilst augstai vai vidēji augstai gatavības pakāpei vai informācija kādā laikā tehniskais projekts tiks izstrādāts, ja projekta iesniedzējs pats īsteno projektu un tas atbilst vidējai gatavības pakāpei.*

1. **Jautājums:** Vai projekta izmaksās var iekļaut lietotāju (darbinieku) apmācību uz jaunajām iekārtām pēc to uzstādīšanas, ko veiks iekārtu piegādātāji?

***Atbilde:*** *1.2.1.4.pasākuma ietvaros lietotāju apmācība nav uzskatāma par attiecināmajām izmaksām.*

1. **Jautājums:** Man ir jautājums par 1.2.1.specifiskā atbalsta mērķa “Palielināt privātā sektora investīcijas P&A” 1.2.1.4. pasākumu “Atbalsts jaunu produktu ieviešanai ražošanā”.

Projekta iesniegumu atlases nolikuma 5.2. punktā teikts, ka: līdz ar projekta iesniegumu iesniedzama Eiropas Savienībā reģistrētas kredītiestādes (vai līdzvērtīgas Eiropas Ekonomiskajā zonā reģistrētas kredītiestādes)  izsniegta pirmā pieprasījuma līguma izpildes garantijas vēstule par summu ne mazāku kā četri procenti no pieprasītā publiskā finansējuma.

Projekta iesniedzējs ir Latvijā reģistrēts uzņēmums, kura mātes uzņēmums ir reģistrēts Vācijā.

1) Vai nolikumā minēto garantijas vēstuli var izsniegt Vācijā reģistrēta banka?

***Atbilde:*** *Jā, projekta iesniegumu atlases nolikuma 5.12.punktā noteikto pirmā pieprasījuma līguma izpildes garantijas vēstuli var izsniegt Vācijā reģistrēta banka. Vēršam uzmanību, ka garantijas prasītājam jābūt projekta iesnieguma iesniedzējam.*

2) Vai garantijas vēstule var būt angļu valodā?

***Atbilde:*** *Saskaņā ar projekta iesniegumu atlases nolikuma 10.punktu projekta iesniegumu sagatavo latviešu valodā. Ja kāda no projekta iesnieguma veidlapas sadaļām vai pielikumiem ir citā valodā, tad pievienot tulkojumu valsts valodā, kas apliecināts atbilstoši Ministru kabineta 2000.gada 22.augusta noteikumu Nr.291 “Kārtība, kādā apliecināmi dokumentu tulkojumi valsts valodā” noteiktajā kārtībā vai ko apliecinājis notārs.*